Nv wol vf grvͤssen
Nv wol vf grvͤssen· wir den svͤssen· der vns bvͤssen· wil des winters pin·
der vns wil bringen· vogelin singen· blv̊men springen· vnd der svnnen schin·
da man sach ê· den kalten sne·
da siht man gras· von tǒwe nas· brvevent dc· die blv̊men vnde der kle·

Vorhin in walde· vf der halde· hoͤrt man balde· wnneklichen schal·
in svͤsser wise· gar von prise· hohe lise· singet dú nahtegal·
der vogellin sanc· der ist niht ze kranc·
hin gegen dem meigen· megde leigen· wir svn reigen· den svmer lanc·

Des meigen blvͤte· des svmers gvͤte· hoh gemvͤte· git den vogellin·
dc hilfet mich kleine· wan dv́ reine· troͤste alleine· noch das herze min·
ir brvnes har· ir ǒgen clar·
ir roter mvnt· hat mich verwnt· bis an den grunt· swie fro ich doch gebar·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse